এমন ব্যাটসম্যান যাঁকে দেখলে বিপক্ষের বুক কাঁপে। গেইলের বিরুদ্ধে কোনও কিছুই অপ্রতিরোধ্য নয় তা ভালোই বোঝে বিপক্ষ দল। ব্যাট হাতে গেইল উইকেটে এসে দাঁড়ালে কোনও বোলারের বুক কাঁপে না এমনটা কেউ বলতে পারেন না। কিন্তু, আইপিএল-এ এহেন গেইলের ফর্ম নিয়ে এখন ঘোর চিন্তায় কোহলি। 
রয়্যাল চ্যালেঞ্জার্স বেঙ্গালুরু শিবির সূত্রে যা খবর তাতে গেইলের ফর্মের থেকেও তাঁর ‘ক্যাজুয়াল অ্যাটিটিউড’-এ বেজায় খেপেছেন দলের অধিনায়ক বিরাট কোহলি। বারবার সুযোগ দেওয়া হলেও গেইল পারছেন না নিজেকে রানে ফেরাতে। শুরুতেই এক জন ব্যাটসম্যানের সেভাবে রান না করে আউট হয়ে যাওয়া টি-২০ ফরম্যাটে দলের উপর চাপ তৈরি করছে।
সদ্য বাবা হওয়ায় দেশে ফিরে গিয়েছিলেন গেইল। সেখান থেকে ফিরে দলের সঙ্গে যোগ দিয়েছেন বটে কিন্তু, ব্যাটিং-এ তাঁর মন নেই বলেই কানাঘুষো শুরু হয়েছে আরসিবি শিবিরে। গভীর রাত পর্যন্ত পার্টি, মহিলাদের সঙ্গে ঘনিষ্ঠতা সবই একইরকম আছে গেইলের জীবনে। তাই কোহলি আর নাকি ঝুঁকি নিতে চাইছেন না। তাঁর পরিস্কার বক্তব্য দলে জায়গা পেতে গেলে রান করতে হবে। না হলে কোহলির কাছে পরিবর্তিত ব্যাটিং লাইন আপ তৈরি। শনিবার পুণের বিরুদ্ধে যেমন তিনি কে এল রাহুলের সঙ্গে ওপেন করলেন এবং ট্রেভিস হেডকে মিডল অর্ডারে নিয়ে এলেন।
গেইল এখন কোহলির এই বার্তা  কতটা আতস্থ করতে পারেন সেটাই দেখার।